མའོ་ཙེ་ཏུང་འཇམ་པའི་དབྱངས་ཀྱི་རྣམ་སྤྲུལ་ཡིན་མིན་དང་།མངོན་ཤེས་ཅན་ཡིན་མིན་སོགས་ཐག་བཅད་ནས་བཤད་དགོས་པ་དང་བཤད་ཤེས་པ་ཞིག་མིན་ནའང་།བོད་པའི་ངོས་ནས་དེ་ལྟ་བུ་ཞིག་དང་ལེན་བྱེད་ཐུབ་པའི་བསམ་ཚུལ་དེ་ལ་དངོས་གནས་ཧང་སང་དགོས་པ་ཞིག་རེད།ཉེ་ཆར་༧གོང་ས་མཆོག་གིས་མི་ཉུང་ཤས་ཤིག་ལ་གནང་བའི་བཀའ་སློབ་དེའི་མགོ་མཇུག་བར་གསུམ་ཆ་ཚང་མཇལ་རྒྱུ་མི་འདུག་པས།རྒྱབ་ལྗོངས་ངོ་མ་ག་རེ་ཐོག་ནས་གསུངས་ཡོད་མེད་མི་ཤེས་ཀྱང་།གནད་དོན་འདི་རིགས་ཕྱི་ལ་གང་བྱུང་དུ་བཀྲམ་དགོས་པ་ཞིག་ཡིན་མིན་ཡང་ཕྱོགས་ངོས་རེ་ཟུང་ནས་བསམ་བློ་གཏོང་དགོས་པ་ཞིག་རེད་སྙམ།༧གོང་ས་མཆོག་གིས་གསུང་དུམ་བུ་དེའི་ནང་དུ་ཕལ་ཆེར་ཡོང་ས་རེད།འགྲོ་ཐུབ་ན་བསམ་པ་ཞིག་བྱུང་།ལྷ་སར་འགྲོ་ཐུབ་པ་ཞིག་ཕལ་ཆེར་དེ་ཡོང་གི་རེད།ཅེས་གསུངས་འདུག་པས།བཀའ་སློབ་དེའི་ངོ་གདོང་ལ་བལྟས་ན་གནས་སྟངས་ཁག་ཅིག་ལ་བརྟེན་ནས་༧གོང་ས་མཆོག་གིས་ཐུགས་རེ་དེ་ལྟར་གནང་གི་ཡོད་པ་ལྟ་བུ་ལས།ཐག་བཅད་ནས་དེ་ལྟར་ཡིན་པ་ཞིག་གསུང་གི་མེད་པ་ལྟ་བུ་མཇལ་རྒྱུ་མི་འདུག་གམ།